Il-Partit Laburista rreaġixxa għall-aħħar dikjarazzjonijiet li għamel il-Kap tal-Oppożizzjoni Simon Busuttil dwar il-qasam tal-enerġija. Waqt li sostna li Dr Busuttil mhux kredibbli dwar dan il-qasam, issa ssokta b’ kampanja negattiva kontra l-ħidma li qed iwettaq dan il-Gvern, bil-għan li jipprova jiskurja xi punt politiku. Qal li sena u nofs wara, il-poplu Malti u Għawdxi fehem min verament jaħdem għall-interessi tiegħu u min jaħdem sabiex sempliċiment jipprova jiżra’ d-dubbju. Il-PL żied jgħid li din hija l-istess kampanja li Busuttil, flimkien mal-predeċessur tiegħu u sħabu, bdew qabel l-aħħar elezzjoni ġenerali, u minkejja r-rizultat tal-istess elezzjoni u elezzjoni oħra li ġiet warajha, għadhom ma tgħallmux. “Simon Busuttil għadu ma jistax jemmen li dak li hu u  sħabu tant attakkaw bi kliem bħal gimmick tal-Milenju, Alice in Wonderland u ħafna kliem bħal dan, fil-verità qed iseħħ, kontra l-‘previżjonijiet’ tagħhom,” kompla l-PL. Żied jingħad li l-Kap tal-Oppożizzjoni ma jistax ikun emmnut dwar il-qasam tal-enerġija hekk kif huwa flimkien mal-Partit Nazzjonalista m’għandu l-ebda kreddibilità u l-ebda pjan. Il-PL tkemm jgħid li għal Busuttil il-qasam tal-enerġija lanqas hi prijorità, hekk kif lanqas biss ħoloq fora għaliha, u bħalma kien jiġri fi żmien Gvern Nazzjonalista preċedenti, poġġa dan il-qasam f’portafoll vast ħafna.